**POGOSTA VPRAŠANJA SEPTEMBER 2015**

1. **V pekarni poleg pekovskih izdelkov prodajam tudi testenine lokalnih izdelovalcev. Kako morajo biti testenine označene pri prodaji končnim potrošnikom ?**

Pri označevanju testenin je potrebno upoštevati dva predpisa in sicer :

* Pravilnik o kakovosti izdelkov iz žit ( Ur.l. RS št. 1/14 ) in
* Pravilnik o splošnem označevanju predpakiranih živil (Ur.l. RS št. 36/2014).

Upoštevajoč pravilnik o kakovosti izdelkov iz žit se testenine glede na **tehnološki postopek** razvrščajo in označujejo kot:

* sveže testenine,
* sušene testenine,
* predkuhane testenine,
* hitro zamrznjene testenine ali
* kus kus.

Glede **na sestavo** ločimo naslednje vrste testenin:

* navadne testenine, ki so izdelane samo iz mlevskih izdelkov in vode. Navadne testenine se lahko označijo tudi kot »testenine«.
* jajčne testenine, ki so izdelane iz mlevskih izdelkov,vode in jajc in morajo vsebovati najmanj 3 jajca iz kategorije M, ali najmanj 124 g jajčnega melanža ali ustrezno količino jajčnega prahu na 1 kg mlevskih izdelkov.
* testenine z dodatki so izdelane iz mlevskih surovin, vode in dodanih surovin (npr. zelenjavni izdelki, sadni izdelki, jajca). Testenine z dodatki morajo biti označene na način, da je iz njega razvidna dodana surovina (npr. testenine z zelenjavo, testenine z dodatkom jajc).
* polnjene testenine. so izdelane iz mlevskih izdelkov, vode in drugih surovin ter polnjene z različnimi nadevi oziroma polnili.
* kus kus, ki se izdeluje zlasti iz pšeničnega durum zdroba in moke po posebnem tehnološkem postopku toplotne obdelave s paro in z naknadnim sušenjem.

Poleg pravilnika, ki določa vrste in kakovost testenin pa je za prodajo teh izdelkov končnim potrošnikom potrebno na embalažo navesti še druge obvezne podatke. Ti podatki so predpisani s Pravilnikom o splošnem označevanju predpakiranih živil (Ur.l. RS št. 36/2014), ki med drugim določa:

* da morajo biti podatki na živilu v slovenskem jeziku,
* da morajo biti podatki na opaznem mestu embalaže, tako da so zlahka vidni, razumljivi, nedvoumni, jasni, čitljivi in neizbrisni;
* da ne smejo biti skriti, nejasni ali prekinjeni z drugim besednim ali slikovnim gradivom.
* da morajo biti ime živila, neto količina, datum uporabe ali datum minimalne trajnosti označeni v istem vidnem polju.
* da ne smejo biti podatki na živilu takšni, da bi lahko zavedli končnega potrošnika, zlasti glede:

* + njegovih značilnosti, narave, lastnosti, izvora ali porekla, sestave, količine, datuma uporabe ali datuma minimalne trajnosti, načina izdelave ali proizvodnje;
	+ pripisovanja učinkov ali lastnosti, ki jih nima;
	+ navajanja, da ima živilo posebne značilnosti, če imajo take lastnosti vsa istovrstna živila. Za istovrstno živilo se šteje živilo, ki je razvrščeno v isto skupino oziroma kategorijo živil, glede na njegove lastnosti oziroma definicijo.

Glede na navedeno je potrebno testenine označiti z naslednjimi obveznimi podatki :

1. ime, pod katerim se živilo daje v promet (prodajno ime);

2. seznam sestavin in količina sestavin ali kategorije sestavin v skladu s 17. členom pravilnika;

3. neto količina;

4. datum uporabe ali datum minimalne trajnosti;

5. serija (lot) živila;

6. posebni pogoji shranjevanja (hranjenja) ali pogoji uporabe;

7. ime in naslov ali firma in sedež proizvajalca ali tistega, ki živilo pakira, ali prodajalca, ki mora imeti naslov oziroma sedež v Evropski uniji (v nadaljnjem besedilu: EU);

8. navodilo za uporabo, kadar živilo ne bi bilo mogoče ustrezno uporabiti brez teh navodil;

1. **Imam trgovino na debelo in drobno s svetili. Prosim za informacijo kakšna je stopnja odpisa za žarnice in svetila in kaj je osnova za izračun odpisane vrednosti blaga ?**

Pravilnik o stopnjah običajnega odpisa blaga (kalo, razsip, razbitje, okvara) (Ur. l. RS, št. 119/08) določa maksimalne oz. najvišje stopnje odpisa blaga. [Pravilnik](http://www.pisrs.si/Predpis.aspx?id=PRAV9632&pogled=osnovni) velja le za tiste pravne in fizične osebe, ki opravljajo trgovinsko dejavnosti in so za to registrirane.

Ob normalnih pogojih poslovanja ter ob skrbnem in strokovnem ravnanju z blagom, se v trgovini na debelo in v trgovini na drobno šteje kot običajen odpis blaga (kalo, razsip, razbitje in okvara).

Odpis blaga se izračuna od nabavne vrednosti nabavljenega blaga v določenem obračunskem obdobju. Če v določenem obračunskem obdobju ni bilo nabave, se za izračun upošteva začetno stanje.

Stopnja odpisa blaga za trgovino na debelo **s svetili in žarnicami znaša 5%,** za trgovino na drobno **pa prav tako 5 %.** Ta stopnja pomeni najvišjo dovoljeno vrednosti odpisa blaga od katere se ne obračunava in ne plačuje davek na dodano vrednost.

Če je odpis večji ko je dovoljen v [pravilniku](http://www.pisrs.si/Predpis.aspx?id=PRAV9632&pogled=osnovni) se od presežka plača davek na dodano vrednost. Ugotovljene izgube in uničenja se evidentirajo v poslovnih knjigah.

 Uničenje blaga se ugotavlja :

* neposredno po nastanku uničenja pri prevozu, skladiščenju in podobno
* z izrednim ali rednim popisom blaga v prodajalni ali skladišču

O uničenju blaga se sestavi zapisnik.

**3.Ali se morajo nakupovalne vrečke za večkratno uporabo označiti kot tekstilni izdelki ?**

Uredba (EU) št. 1007/ 2011 o imenih tekstilnih vlaken določa, da morajo biti vsi tekstilni izdelki, ki vsebujejo najmanj 80 utežnih % tekstilnih vlaken, etiketirani ali označeni z informacijami o surovinski sestavi kot je navedeno v Prilogi I k tej uredbi.

Če je nakupovalna vrečka izdelana iz vlaken, ki so našteta v tej prilogi, potem je navajanje surovinske sestave obvezno.

Poudariti velja, da uporaba blagovne znamke ali drugih imen, ki niso našteta v Prilogi I, ne zadostuje zahtevam tekstilne uredbe glede navedbe vlaken. Izdelek mora biti etiketiran ali označen kadar je dostopen na trgu proti plačilu ali neodplačno.

Pri omenjenih nakupovalnih vrečkah je potrebno poudariti, da mora tekstilni izdelek izpolnjevati tudi zahteve zakonodaje, ki ureja področje omejevanja trženja in uporabe določenih nevarnih substanc in pripravkov in sicer (Priloga XVII k Uredbi REACH (EU) 1907/2006 in Priloga I Uredbe (EU) 850/2004 o obstojnih organskih onesnaževalih.

Pripravila:

Mateja Tilia

Infopika